என்னுடைய தந்தை தீவிரமான எம்ஜிஆர் பக்தர். எம்ஜிஆருக்கு உடல் நலமின்றிப் போன அதே காலகட்டத்தில் என் தந்தையின் உடல்நலமும் வெகுவாகக் குன்றிப் போனது. நாற்பத்தைந்து வயதில் கிழவரைப் போல ஆகிவிட்டார். தீவிர மருத்துவம் பார்த்தும் பயனில்லை. எம்ஜிஆர் இறந்து சில மாதங்களுக்குள் அவரும் இறந்து போனார். இது ஒரு ஒத்திசைவு நிகழ்வுதான் என்றாலும் எம்ஜிஆர் இறந்த பிறகுதான் தாடியை மழிப்பேன் என்றும் எம்ஜிஆர் இறந்தால் உடன் இறந்துவிடுவேன் என்றும் எதிரெதிர் சபதம் செய்து வாழ்ந்த மனிதர்களை ஊரில் பார்த்து வளர்ந்ததால் என் தந்தையின் மரணத்திற்கு இப்படி ஒரு ஒத்திசைவு இருப்பது என் மனத்திற்குள் பதிவாக இருக்கிறது.